**Ministru kabineta noteikumi Nr.**

Rīgā 2016.gada .jūlijā (prot. Nr. .§)

**Iepriekšējās piekrišanas dokumenta šaujamieroču un munīcijas vai sprāgstvielu pārvietošanai starp Eiropas Savienības dalībvalstīm izsniegšanas, apturēšanas un anulēšanas prasības**

Izdoti saskaņā ar Stratēģiskas nozīmes preču aprites likuma 7.panta otro daļu

1. Noteikumi nosaka prasības iepriekšējās piekrišanas dokumentu šaujamieroču un munīcijas vai sprāgstvielu pārvietošanai starp Eiropas Savienības dalībvalstīm izsniegšanai, apturēšanai un anulēšanai. Šo noteikumu prasības attiecas arī uz ieroču un munīcijas tirdzniecību pa pastu.

2. Valsts policija iepriekšējās piekrišanas dokumentu šaujamieroču un munīcijas vai sprāgstvielu pārvietošanai starp Eiropas Savienības dalībvalstīm izsniedz komersantam, kurš saņēmis Valsts policijas vai Aizsardzības ministrijas speciālo atļauju (licenci) attiecīgajai komercdarbībai ar šaujamieročiem un munīciju vai sprāgstvielām (turpmāk - speciālā atļauja (licence)).

3. Lai saņemtu iepriekšējās piekrišanas dokumentu šaujamieroču un munīcijas pārvietošanai starp Eiropas Savienības dalībvalstīm (1.pielikums), komersants iesniedz attiecīgu iesniegumu Valsts policijā.

4. Šo noteikumu 3.punktā minētajā iesniegumā iekļauj šādas ziņas:

4.1. preces saņēmēja un nosūtītāja (piegādātāja) nosaukums (firma), reģistrācijas numurs (individuālais komersants norāda vārdu, uzvārdu, dzimšanas datumu un vietu, pases (personas apliecības) numuru, izdošanas datumu, izdevējiestādi), juridiskā adrese, tālruņa un faksa numurs, speciālās atļaujas (licences) numurs, kā arī saņēmēja adrese, uz kuru šaujamieročus vai munīciju nosūta;

4.2. Eiropas Savienības Kopējā militāro preču sarakstā un Latvijas Republikas Nacionālajā stratēģiskas nozīmes preču un pakalpojumu sarakstā noteiktā preces kategorija, klase un numurs, nosaukums, šaujamieroča veids, marka, modelis, sērija, numurs un kalibrs, munīcijas veids (tips), kalibrs, marķējums, kā arī šaujamieroču un munīcijas skaits;

4.3. vēlamais iepriekšējās piekrišanas dokumenta šaujamieroču un munīcijas pārvietošanai starp Eiropas Savienības dalībvalstīm derīguma termiņš.

5. Lai saņemtu iepriekšējās piekrišanas dokumentu sprāgstvielu pārvietošanai starp Eiropas Savienības dalībvalstīm ([2.pielikums](http://m.likumi.lv/doc.php?id=166025#piel2)), komersants iesniedz attiecīgu iesniegumu Valsts policijā. Iesniegumam pievieno šo noteikumu [2.](http://m.likumi.lv/doc.php?id=166025#n2)pielikumā minēto veidlapu. Veidlapā aizpilda [1.](http://m.likumi.lv/doc.php?id=166025#n1), [2.](http://m.likumi.lv/doc.php?id=166025#n2), [3.](http://m.likumi.lv/doc.php?id=166025#n3) un 4.sadaļu.

6. Ja sprāgstvielas paredzēts pārvadāt tranzītā caur Latvijas Republiku:

6.1. komersants, kuram citā saņēmējā dalībvalstī ir izsniegts iepriekšējās piekrišanas dokuments sprāgstvielu pārvietošanai starp Eiropas Savienības dalībvalstīm ([2.pielikums](http://m.likumi.lv/doc.php?id=166025#piel2)), iesniedz Valsts policijā attiecīgu iesniegumu ar lūgumu izdarīt atzīmi minētā iepriekšējās piekrišanas dokumenta 5.sadaļā;

6.2. komersants, kurš citā saņēmējā dalībvalstī nav saņēmis iepriekšējās piekrišanas dokumentu sprāgstvielu pārvietošanai starp Eiropas Savienības dalībvalstīm ([2.pielikums](http://m.likumi.lv/doc.php?id=166025#piel2)), iesniedz Valsts policijā šo noteikumu [5.punktā](http://m.likumi.lv/doc.php?id=166025#p5) minēto iesniegumu.

7. Ja paredzēts šķērsot vairākas Eiropas Savienības dalībvalstis ar šaujamieroču un munīcijas vai sprāgstvielu kravu, komersants šo noteikumu [3.](http://m.likumi.lv/doc.php?id=166025#p3) vai [5.punktā](http://m.likumi.lv/doc.php?id=166025#p5) minētajā iesniegumā norāda robežu šķērsošanas vietas un saņem attiecīgo valstu piekrišanu tranzītam. Sprāgstvielu pārvietošanas gadījumā pēc kompetento iestāžu pieprasījuma sprāgstvielu saņēmējs nosūta nosūtītājas dalībvalsts un tranzīta dalībvalsts iestādēm visu to būtisko informāciju, kas ir viņa rīcībā par sprāgstvielu pārvietošanu.

8. Šo noteikumu [3.](http://m.likumi.lv/doc.php?id=166025#p3) vai [5.punktā](http://m.likumi.lv/doc.php?id=166025#p5) minēto iesniegumu Valsts policija izskata 15 dienu laikā.

9. Izskatot šo noteikumu 3. un [5.punktā](http://m.likumi.lv/doc.php?id=166025#p5) minēto iesniegumu Valsts policija pārbauda vai šaujamieroču un munīcijas vai sprāgstvielu pārvietošana ir atbilstoša šaujamieroču un munīcijas vai sprāgstvielu aprites prasībām. Ja pārvietošana atbilst prasībām, Valsts policija izdod iepriekšējās piekrišanas dokumentu šaujamieroču un munīcijas (1.pielikums) vai sprāgstvielu (2.pielikums) pārvietošanai starp Eiropas Savienības dalībvalstīm.

10. Ja Valsts policija konstatē, ka tai nav iespēju pārliecināties vai iesniegumā norādītajam sprāgstvielu saņēmējam ir tiesības saņemt sprāgstvielas, Valsts policija nosūta pieejamo informāciju par šo jautājumu Eiropas Komisijai. Uzņēmējs drīkst pārvietot sprāgstvielas tikai tad, ja kravas saņēmējs ir saņēmis atļauju pārvietošanai.

11. Šo noteikumu 2.punktā minēto iepriekšējās piekrišanas dokumentu sagatavo trijos eksemplāros. Vienu dokumenta eksemplāru nosūta Stratēģiskas nozīmes preču kontroles komitejai, divus eksemplārus izsniedz komersantam (vienu eksemplāru saglabā komersanta lietvedībā, otru komersants nosūta attiecīgi preces saņēmējam vai nosūtītājam). Par katru šaujamieroču un munīcijas pārvietošanas gadījumu Valsts policija ne vēlāk kā attiecīgās pārvietošanas laikā nosūta tās rīcībā esošo lietderīgo informāciju tai Eiropas Savienības dalībvalstij, uz kuras teritoriju tiek veikta pārvietošana un ja nepieciešams arī tranzīta dalībvalstīm.

12. Šo noteikumu 2.punktā minēto iepriekšējās piekrišanas dokumentu derīguma termiņš nepārsniedz vienu gadu un nav ilgāks par speciālās atļaujas (licences) derīguma termiņu.

13. Ja Valsts policija uzskata, ka konkrētu sprāgstvielu veidu Latvijas teritorijā var pārvietot bez šo noteikumu [5.punktā](http://m.likumi.lv/doc.php?id=166025#p5) minētā iesnieguma iesniegšanas, Valsts policija uz noteiktu laiku izdod apstiprinājumu, kas pieļauj šo sprāgstvielu pārvietošanu. Šāda apstiprinājuma kopijai, kas oficiāli apstiprināta, jābūt pievienotai pārvietojamām sprāgstvielām, līdz tās sasniedz galamērķi. Apstiprinājumu Valsts policija var apturēt vai anulēt jebkurā brīdī, pieņemot pamatotu lēmumu.

14. Valsts policija pieņem lēmumu par atteikumu izsniegt šo noteikumu 2.punktā minēto iepriekšējās piekrišanas dokumentu, ja:

14.1. beidzies speciālās atļaujas (licences) derīguma termiņš, speciālā atļauja (licence) anulēta vai apturēta tās darbība;

14.2. iesniegumā norādīto šaujamieroču un munīcijas vai sprāgstvielu veidi neatbilst komersanta speciālajā atļaujā (licencē) norādītajiem šaujamieroču un munīcijas vai sprāgstvielu veidiem;

14.3. šaujamieroču un munīcijas vai sprāgstvielu ievešana Latvijas Republikā ir aizliegta saskaņā ar Latvijas Republikas normatīvajiem aktiem vai starptautiskajiem līgumiem.

14.4. tiek konstatēts, ka šaujamieroči, munīcija vai sprāgstvielas var tikt izmantotas nelikumīgi un tā rezultātā var tikt apdraudēta sabiedriskā drošība.

15. Valsts policija pieņem lēmumu par šo noteikumu 2.punktā minētā iepriekšējās piekrišanas dokumenta darbības apturēšanu, ja:

15.1. speciālās atļaujas (licences) darbība tiek apturēta;

15.2. notiek faktu pārbaude, kuras rezultāts var būt par pamatu iepriekšējās piekrišanas dokumenta vai speciālās atļaujas (licences) anulēšanai;

15.3. pastāv pamatotas aizdomas, ka šaujamieroči, munīcija vai sprāgstvielas tiks izmantoti nelikumīgi un tā rezultātā tiks apdraudēta sabiedriskā drošība.

16. Valsts policija pieņem lēmumu par šo noteikumu 2.punktā minētā iepriekšējās piekrišanas dokumenta anulēšanu, ja:

16.1. speciālā atļauja (licence) ir anulēta;

16.2. šaujamieroču un munīcijas vai sprāgstvielu ievešana Latvijas Republikā ir aizliegta saskaņā ar Latvijas Republikas normatīvajiem aktiem vai starptautiskajiem līgumiem;

16.3. tiek konstatēts, ka šaujamieroči, munīcija vai sprāgstvielas tiek izmantoti nelikumīgi un tā rezultātā tiek apdraudēta sabiedriskā drošība.

17. Par lēmumiem, kas pieņemti par sprāgstvielu vai munīcijas pārvietošanu, pamatojoties uz šo noteikumu 14.4., 15.3. vai 16.3. apakšpunktu, Valsts policija nekavējoties informē Eiropas Komisiju.

18. Lēmumu par atteikumu izsniegt un lēmumu apturēt vai anulēt šo noteikumu 2.punktā minēto iepriekšējās piekrišanas dokumentu var apstrīdēt un pārsūdzēt Administratīvā procesa likumā noteiktajā kārtībā.

19. Komersants neizmantoto šo noteikumu 2.punktā minēto iepriekšējās piekrišanas dokumentu pēc tā derīguma termiņa beigām piecu darbdienu laikā nodod Valsts policijā.

20. Valsts policija glabā informāciju par spēkā esošajiem iepriekšējās piekrišanas dokumentiem šaujamieroču un munīcijas vai sprāgstvielu pārvietošanai starp Eiropas Savienības dalībvalstīm.

**Noslēguma jautājumi**

21. Atzīt par spēku zaudējušiem Ministru kabineta 2007.gada 6.novembra noteikumus Nr.736 ''Kārtība, kādā Valsts policija izsniedz iepriekšējās piekrišanas dokumentus šaujamieroču un munīcijas vai sprāgstvielu pārvietošanai starp Eiropas Savienības dalībvalstīm" (Latvijas Vēstnesis, 2007, 181 (3757).nr.)

22. Noteikumi stājas spēkā 2016.gada .jūlijā.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Padomes 1991.gada 18.jūnija Direktīvas [91/477/EEK](http://eur-lex.europa.eu/eli/dir/1991/477?locale=LV) par ieroču iegādes un glabāšanas kontroli;

2) Eiropas Parlamenta un Padomes Direktīvas 2014/28/ES par dalībvalstu tiesību aktu saskaņošanu attiecībā uz civilām vajadzībām paredzēto sprāgstvielu pieejamību tirgū un pārraudzību.

Ministru prezidents M.Kučinskis

Iekšlietu ministrs R.Kozlovskis

2016.07.07. 09:00

1072

R.Stulpāns

67219310, raimonds.stulpans@iem.gov.lv